Mina (Saudijska Arabija)
Mina (takođe poznata i kao "Grad šatora") je gradsko naselje nadomak Meke u Mekanskoj pokrajini, na zapadu Saudijske Arabije. Nalazi se na 5 kilometara istočno od svetog grada Meke, na putu od centra grada ka brdu Arafat. Zauzima površinu od oko 20 km².

Opšte odlike 
Mina je najnaseljenija tokom godišnjeg muslimanskog hodočašća. Više od 100.000 klimatizovanih šatora služi kao privremeni smeštaj hodočasnicima iz celog sveta. U dolini Mina nalazi se Džamarat most, mesto na kome se vrši sveti ritual kamenovanja đavola (), koji se obavlja između izlaska i zalaska sunca tokom poslednjeg dana hadžiluka. Mina je mesto gde hodočasnici bacaju kamenje, imitirajući događaj kada je prorok Ibrahim (Avram) kamenovao Sotonu koji je stao između njega i Božje naredbe. Mnogi hodočasnici tokom hadžiluka obilaze oko Kabe sedam puta, a zatim posećuju izvor Zemzem. Obično, oni svoju prvu noć provode u dolini Mina. Ovaj ritual se javlja od osmog do dvanaestog dana hadžiluka. U Mini, muškarci i žene moraju da spavaju odvojeno.

Nesreće tokom hadžiluka 
Tokom hadžiluka, prevelika gužva na mostu može biti izuzetno opasna. Budući da je to poslednji dan hodočašća, mnogi sa sobom nose prtljag.
 23. maja 1994. godine, u stampedu je smrtno stradalo najmanje 270 hodočasnika;
 9. aprila 1998. godine, najmanje 118 hodočasnika izgaženo je do smrti, a 180 povređeno;
 5. marta 2001. godine, 35 hodočasnika je izgaženo do smrti u stampedu;
 11. februara 2003. godine, tokom rituala kamenovanja đavola je poginulo 14 hodočasnika;
 1. februara 2004. godine, 251 hodočasnik je poginuo, a druga 244 su povređena u stampedu;
 12. januara 2006. godine, u stampedu je poginulo najmanje 346 hodočasnika, a najmanje 289 je povređeno;
 24. septembra 2015, usled stampeda u Gradu šatora u blizini mosta poginulo je najmanje 1100, a povređeno 934 ljudi.

Dana 24. septembra 2015. godine, prevelika brojčanost hodočasnika rezultirala je time da je najmanje 1100 ljudi preminulo usled gušenja ili gaženja, dok je 934 drugih povređeno tokom godišnjeg hodočašća u Mini. Incident se dogodio na raskrsnici ulica 204 i 223 koje vode k mostu Džamarat. Ovo je najsmrtonosnija nesreća koja se dogodila tokom hadžiluka, nakon nesreće u kojoj je poginulo 1426 ljudi tokom 1990. godine. Takođe je najsmrtonosniji stampedo 21. veka.

Nakon incidenta 2004. godine, saudijske vlasti su započele obimne građevinske radove oko područja mosta Džamarat. Izgrađeni su dodatni prilazi, pasarele i izlazi za slučaj opasnosti, a tri cilindrična stuba su zamenjeni dužim i višim duguljastim zidovima od betona, kako bi se omogućio istovremeni pristup većem broju hodočasnika. Sledeće godine su najavili planove o izgradnji novog, četvorospratnog mosta.

Galerija

Reference 

Gradovi u Saudijskoj Arabiji
Meka
Hadž